钦定古今图书集成/明伦汇编/氏族典/第157卷 > 《王应麟姓氏急就篇》 > 垣护之
## 钦定古今图书集成/明伦汇编/氏族典/第157卷 > 《王应麟姓氏急就篇》 > 垣护之

按《宋书垣护之传》，“护之字彦宗，略阳桓道人也。祖敞，
父苗。护之少倜傥，不拘小节，形状短陋，而气干彊果。
从高祖征司马休之，为世子中军府长史，兼行参军。
永初中，补奉朝请。元嘉初，为殿中将军，补江夏王义
恭征北行参军、北高平太守，以载禁物，系尚方。久之
蒙宥，又补衡阳王义季征北长流参军，迁宣威将军”、
锺离太守，留戍靡沟城。还为江夏王义恭骠骑户曹
参军，戍淮阴，加建武将军，领济北太守。三十年，太祖
崩，还屯历下，以为督冀州之济南乐安太原三郡诸
军事、宁远将军、冀州刺史。孝建元年，南郡王义宣反，
征为游击将军，加辅国将军。贼平，迁督徐兖二州豫
州之梁郡诸军事、宁朔将军、徐州刺史，封益阳县侯。
二年，护之坐论功挟私免官。复为游击将军。俄迁大
司马、辅国将军，领南东海太守。未拜，复督青冀二州
诸军事、宁远将军、青冀二州刺史，镇历城。明年，进号
“宁朔将军”，进督徐州之东莞。〈阙〉二郡军事。大明二年，
征为右卫将军。竟陵王诞叛，事平，转西阳王子尚抚
军司马、临淮太守。明年，出为使持节、督豫司二州诸
军事、辅国将军、豫州刺史、淮南太守。护之所莅多聚
敛，贿货充积，坐免官。明年，复起为太中大夫。卒，谥壮
侯。前废帝永光元年，追赠冠军将军、豫州刺史。子承
祖嗣。承祖卒，子显宗嗣。齐受禅，国除。